
Text rozhodnutia
Súd: Krajský súd Prešov Spisová značka: 5Sd/48/2015 Identifikačné číslo súdneho spisu: 8015200624 Dátum vydania rozhodnutia: 19. 02. 2016 Meno a priezvisko sudcu, VSÚ: JUDr. Ľuboslava Mruškovičová ECLI: ECLI:SK:KSPO:2016:8015200624.2 ROZSUDOK V MENE SLOVENSKEJ REPUBLIKY Krajský súd v Prešove samosudkyňou JUDr. Ľuboslavou Mruškovičovou, v právnej veci navrhovateľky K.. U. T., bytom U. XXX, proti odporkyni Sociálnej poisťovni, ústredie, ul. 29. augusta 8, Bratislava o preskúmanie rozhodnutia odporkyne zo dňa 23. februára 2015 číslo: XXX XXX XXXX X takto r o z h o d o l : P o t v r d z u j e rozhodnutie odporkyne zo dňa 23. februára 2015 číslo: XXX XXX XXXX 0. Náhradu trov konania účastníkom n e p r i z n á v a . o d ô v o d n e n i e : Preskúmavaným rozhodnutím zo dňa 23.02.2015 odporkyňa zamietla podľa § 70 zákona č. 461/2003 Z.z. o sociálnom poistení (ďalej len zákona) žiadosť navrhovateľky o invalidný dôchodok zo dňa 03.02.2015 z dôvodu, že nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Včas podaným opravným prostriedkom sa navrhovateľka domáhala preskúmania rozhodnutia. Nesúhlasila s určeným percentuálnym poklesom schopnosti vykonávať zárobkovú činnosť (40%), žiadala o opätovné posúdenie zdravotného stavu, namietala, že neboli zohľadnené všetky aspekty poškodenia zdravia, nebol uplatnený ani postup podľa § 71 ods. 8 zákona. Poverený zástupca odporkyne navrhol preskúmavané rozhodnutie ako vecne správne a zákonné potvrdiť. Krajský súd podľa § 250l a nasl. ustanovení zákona č. 99/1963 Zb. Občianskeho súdneho poriadku (ďalej len O.s.p.) preskúmal napadnuté rozhodnutie a konanie ktoré mu predchádzalo, vypočul účastníkov konania, oboznámil sa s obsahom administratívneho spisu, doplnil dokazovanie na základe nových lekárskych nálezov a dospel k záveru, že opravnému prostriedku nie je možné vyhovieť. Na základe žiadosti navrhovateľky zo dňa 03.02.2015 o priznanie invalidného dôchodku, bol jej zdravotný stav posúdený posudkovým lekárom Sociálnej poisťovne pobočky Vranov nad Topľou dňa 03.02.2015. V posudku je uvedené, že navrhovateľka trpí chorobami: stavom po opakovanom odstránení cysty pravého vaječníka, zhubným nádorom ľavého vaječníka, pričom za rozhodujúce zdravotné postihnutie boli určené choroby ženských pohlavných orgánov, zaradené pod Kapitola XIII, položka 6, písm. a), prílohy 4 zákona, so stanovenou 40% mierou poklesu schopnosti vykonávať zárobkovú činnosť. V posudku je uvedené, že 33 ročná posudzovaná s vysokoškolským vzdelaním, t.č. pracuje ako učiteľka. V marci 2012 jej bol chirurgicky odstránený ľavý vaječník aj lymfatické uzliny v malej panve vľavo pre zhubný nádor ľavého vaječníka. Histologickým vyšetrením bol zistený endometrioidný papilárny cystadenokarcinóm. Následná onkologická liečba (chemoterapia alebo rádioterapia) doporučená nebola. Následne v máji 2013 a februári 2014 realizované laparoskopické odstránenie cysty pravého vaječníka, histologickým vyšetrením dokumentovaný nezhubný nádor. Je pravidelne sledovaná gynekológom. Subjektívne pociťuje pobolievanie v oblasti slabín obojstr., je prítomný aj mierny opuch v uvedenej oblasti. Po komplexnom posúdení zdravotného stavu ako rozhodujúce zdravotné postihnutie určený stav po operácii ľavého vaječníka pre zhubný nádor, so stanovenou mierou poklesu schopnosti vykonávať zárobkovú činnosť 40%, čo je na hornej hranici daného percentuálneho rozpätia. Posúdené bolo aj pridružené zdravotné postihnutie, ktoré je t.č. z posudkového hľadiska nezávažné a nepodmieňuje navýšenie MPSVZČ. Vzhľadom na uvedené navrhovateľka nie je invalidná podľa § 71 ods. 1 zákona, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Na základe tohto posudku bolo vydané preskúmavané rozhodnutie. Po tom čo navrhovateľka podala opravný prostriedok bol jej zdravotný stav opätovne posúdený posudkovým lekárom Sociálnej poisťovne, ústredie so sídlom v Košiciach dňa 11.06.2015. K zmene rozhodujúceho zdravotného postihnutia ani percentuálneho poklesu schopnosti vykonávať zárobkovú činnosť nedošlo. Aj podľa tohto posudku sú rozhodujúcim zdravotným postihnutím choroby ženských pohlavných orgánov, zaradené pod Kapitolu XIII, pod položku 6, písm. a), prílohy 4 zákona, so stanovenou 40% MPSVZČ. Posudkový lekár v posudku uviedol, že ide o posudzovanú s vysokoškolským vzdelaním, pracuje ako učiteľka. Od roku 2007 sledovaná gynekológom pre cysty vaječníkov. V 03/2012 operovaná na ľavý vaječník, histologickým vyšetrením verifikovaný zhubný nádor, po odstránení ľavého vaječníka, bez indikácie onkologickej liečby vzhľadom na začiatočné štádium onkologického ochorenia. Následne v 05/2013 a vo 02/2014 laparoskopické odstránenie cysty na pravom vaječníku, histologicky bez malígnych nádorových zmien. Rozhodujúce zdravotné postihnutie - zhubný nádor ľavého vaječníka po odstránení v začiatočnom štádiu ochorenia, bez onkologickej liečby a bez onkologického sledovania zaradené naďalej do kapitoly XIII, položka 6, písmeno a) s MPSVZČ 40%. Na základe novo doložených odborných nálezov bol dňa 26.11.2015 posudkovým lekárom Sociálnej poisťovne, ústredie so sídlom v Košiciach vypracovaný dopĺňací posudok. V ňom posudkový lekár opätovne zhodnotil nové lekárske nálezy a uviedol, že aktuálne doložené gynekologické vyšetrenie (bez zmeny oproti predchádzajúcemu gynekologickému vyšetreniu) nedokumentuje zhoršenie zdravotného stavu oproti posudku zo dňa 11.06.2015. Podľa opakovaných kontrolných gynekologických vyšetrení posudzovaná je 4x gynekologicky operovaná, v roku 2012 pre histologicky verifikovaný zhubný nádor ľavého vaječníka, v začiatočnom štádiu ochorenia, po odstránení bez potreby onkologickej liečby a bez onkologického sledovania. Preto rozhodujúce zdravotné postihnutie - zhubný nádor ľavého vaječníka po odstránení v začiatočnom štádiu ochorenia, bez onkologickej liečby a bez onkologického sledovania zaradené naďalej do kapitoly XIII, položka 6, písmeno a) s MPSVZČ 40%. Podľa § 70 ods. 1 zákona poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok Podľa § 71 ods. 1 zákona poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Podľa § 71 ods. 2 zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods.3 zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 5 zákona miera poklesu schopnosti vykonávať zárobkovú činnosť je uvedená v prílohe č. 4. Podľa § 71 ods. 6 zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Podľa § 153 ods. 1, písm. b), ods. 3 písm. a), ods. 5 zákona lekársku posudkovú činnosť dôchodkového poistenia vykonáva posudkový lekár Sociálnej poisťovne príslušnej pobočky a posudkový lekár Sociálnej poisťovne, ústredie (ďalej len posudkový lekár). Podľa prílohy č. 4 zákona, Kapitoly XIII, položka 6, písm. a) zhubný nádor vaječníka po odstránení vo FIGO-štádiu Ia a Ib (T1 NX MO) podmieňuje 30% - 40% MPSVZČ. Ako to vyplýva z vyššie citovaných zákonných ustanovení jednou z podmienok nároku na invalidný dôchodok je pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou, keď posúdenie zdravotného stavu prislúcha posudkovým lekárom. V danom prípade bol zdravotný stav navrhovateľky pre účely jej žiadosti o invalidný dôchodok posúdený posudkovými lekármi Sociálnej poisťovne pobočky aj ústredia. V obidvoch prípadoch sa náležite zaoberali zdravotnými postihnutiami navrhovateľky, ich dlhodobosťou a vplyvom na jej zárobkovú činnosť. V obidvoch prípadoch dospeli k záveru, že rozhodujúce zdravotné postihnutie (choroby ženských pohlavných orgánov) podmieňuje 40% MPSVZČ, keď pri zákonnom rozpätí 30% - 40% určili hornú hranicu zákonného rozpätia (40%). K zmene posudkov nedošlo ani po tom, čo na základe nových lekárskych nálezov bol dňa 26.11.2015 vypracovaný dopĺňací posudok. Keďže navrhovateľka nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou, nesplnila medicínsku podmienku, preto v súlade so zákonom rozhodla odporkyňa, ak z týchto dôvodov zamietla žiadosť navrhovateľky o invalidný dôchodok. Preto krajský súd podľa § 250q ods. 2 O.s.p. preskúmavané rozhodnutie ako zákonné potvrdil. O náhrade trov konania rozhodol podľa § 250k ods. 1 v spojení s ustanovením § 250l ods. 2 O.s.p. Navrhovateľka nebola v konaní úspešná, odporkyňa nemá zo zákona právo na náhradu trov konania, preto súd účastníkom náhradu trov konania nepriznal. Poučenie: Proti tomuto rozsudku je prípustné odvolanie v lehote 15 dní odo dňa jeho doručenia prostredníctvom Krajského súdu v Prešove, na Najvyšší súd SR v Bratislave a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2016:8015200624.2 (dáta aktuálne k 12. 11. 2026). Záväzné je znenie zverejnené súdom.




